Source: https://cristidanilet.wordpress.com/category/admitere/
Timestamp: 2017-10-19 07:04:54+00:00

Document:
admitere | CRISTI DANILEŢ - judecător
Filed under: admitere,concurs sefie,CSM — Cristi Danilet @ 3:04 PM
Tags: admitere, concurs estimativ
Plenul CSM a decis azi (pct.10) cu privire la perioadele în care în anul urmator vor fi organizate concursuri în sistemul judiciar. Calendarul este unul estimativ, următorul CSM urmând a decide, în fiecare caz, datele exacte.
Filed under: admitere,educatie,integritate,statul de drept — Cristi Danilet @ 12:56 PM
Tags: custodie comuna, Danilet, educatie juridica, interviu, plagiat, studenti
Filed under: admitere — Cristi Danilet @ 8:39 AM
Tags: admitere, nr.candidati
Pentru concursurile din acest an s-au înscris:
2770 de candidaţi pentru admiterea la INM; sunt 200 locuri de auditori de justiţie, şi
980 de candidaţi pentru recrutarea directă în magistratură; sunt 143 de posturi vacante.
Interviu Avocatura.com: Povata ZEN pentru candidatii la admiterea in justitie
Filed under: admitere,interviu — Cristi Danilet @ 11:01 PM
Tags: admitere, Cristi Danilet, INM, interviu, Zen
INTERVIU dat pe 8 aug.2016 pentru Avocatura.com Cristi Danileț și POVAȚA ZEN pentru candidații la INM: „După mine, interviul ar trebui să dureze jumătate de zi, nu de oră: un om să fie interogat jumătate de zi cu privire la tot ce a făcut, ce are de făcut, cum vede viața, cum vede lumea”
Dacă cei mai mulți dintre candidații la INM nu se pot dezlipi de culegerile cu grile, judecătorul Cristi Danileț are un sfat pentru ei: să pună mână și pe „altfel” de cărți, pentru că accentul se va pune din ce în ce mai mult pe proba interviului, iar acolo „noi vrem să găsim în ei omul care are și slăbiciuni, și vulnerabilități, dar, mai ales, pe cel care este în stare să și le recunoască”.
Chiar dacă este vară, cald și mai toată lumea nu se gândește decât la vacanțe, magistratul Cristi Danileț a acceptat invitația Avocatura.com de a vorbi despre examenul de admitere la INM, care se apropie cu pași repezi, despre alegerile CSM, ce vor avea loc la finalul anului, dar și despre lumea avocaturii de azi.
Timp de aproape două ore am făcut un „profil” al candidatului pentru magistratură, am aflat ce așteaptă Comisia de examen din partea viitorilor magistrați ai țării, am făcut o „radiografie” a lumii avocaturii, dar am aflat și câteva sfaturi pe care actualul membru CSM le are pentru cei care și-au depus candidatura pentru o funcție în Consiliu.
Încă de la început, magistratul a ținut să sublinieze că a avut și are întâlniri regulate cu studenții care vor să intre în magistratură. La fel ca anul trecut, aceeași tensiune se simte în aer, mai ales pentru că „admiterea este extrem de profesionist organizată. Cred că doar noi și serviciile speciale suntem atât de «aprigi» și corecți în organizarea probelor de concurs”.
„România este bolnavă!” / „Dacă începe să meargă justiția, întreaga societate se așază”
Cât privește „portretizarea” viitorului magistrat, Cristi Danileț a susținut că „este loc pentru cei care vor într-adevăr să modifice ceva în societate. Îmi închipui că cei care vor să intre în magistratură nu-și văd doar propriul interes de moment: carieră bună, salariu fain și stabilitate în muncă. Îmi închipui că vor să devină cumva un «vindecător» al societății, pentru că România este «bolnavă». Trebuie să recunoaștem: plecăm de la premisa că România este «bolnavă» și atunci vin magistrații care să o vindece. Dacă începe să meargă justiția întreaga societate se așază.
Din păcate, generațiile care vin sunt din ce în ce mai superficiale pentru că la facultatea de Drept nimeni nu le explică ce este justiția sau ce este dreptatea. Vă vine să credeți că patru ani la Drept ei nu aud cuvântul «dreptate»?
Facultățile de Drept sunt doar niște locuri în care înveți legea și manualele. Mai mult, acum se pune accent foarte mult pe reproducerea lor, mai puțin pe gândire. Acesta este motivul pentru care am spus că generațiile noi sunt mai superficiale.
Dar, noi încercăm să-i selectăm pe cei mai buni dintre cei mai buni. De aceea, din ce în ce mai mare accent se va pune pe interviu. Dacă ar fi după părerea mea, eu nici nu aș da teste de cunoștințe juridice, pentru că atât timp cât un absolvent de Drept este licențiat, asta înseamnă că lui i se recunoaște o anumită competență și anume, aceea de a practica Dreptul.
Ceea ce trebuie să-i găsim noi acestui licențiat sunt alte abilități, non-juridice, care-l fac indicat pentru funcția de magistrat. Iar aici este o mare problemă, pentru că ceea ce ne ajută este în primul rând testul de raționament logic, care este după model american LSAT și este din 2005 introdus în România, și a doua probă extrem de importantă este proba interviului, unde noi încercăm să vedem dacă omul este suficient de motivat, dacă știe cât de cât sistemul judiciar și dacă are niște principii etice după care se conduce în viață”, a punctat magistratul pentru Avocatura.com.
„Mulți se prezintă la examen autosuficienți. Mulți cred că dacă reproduc Codul sau un manual, gata, știu tot Dreptul”
O altă „hibă” a facultăților de Drept pe care ne-a indicat-o judecătorul este faptul că „deși Dreptul este o știință umanistă, nu se vorbește de cuvântul acesta «uman» sau «umanist» deloc în timpul facultății. Să nu uităm că magistratul este omul care va dialoga, va interacționa cu alți oameni.
Nu se mai studiază nimic despre filosofii luminiști, despre marii gânditori, despre oamenii politici și juridici, care în secolul XVII și XVIII au pus bazele societății moderne. Nimeni nu le explică tinerilor studenți cine a fost Locke, Montesquieu, Rousseau, Hume. Or, de la acești juriști sau oameni politici s-a născut Dreptul.
Și atunci, la interviu, noi trebuie să vedem în candidatul la magistratură dacă el este suficient de deschis spre a învăța. Mulți vin autosuficienți. Mulți cred că dacă reproduc Codul sau un manual, gata, știu tot Dreptul”.
Povața ZEN
Cât privește această autosuficiență despre care am mai auzit vorbindu-se chiar și în lumea avocaturii, Cristi Danileț a încercat să o evidențieze printr-o „vorbă” zen, atât de elocventă pentru candidații de la INM:
„Se spune că un ucenic a mers la un maestru și i-a spus: «Maestre, vreau să învăț de la tine multe lucruri!». Și acesta i-a pus la dispoziție un pahar plin cu apă și i-a zis: «Uite, varsă aici ceai!». Și ucenicul a pus ceai și-a zis: «Dar s-a umplut. Acum ce să mai fac?». «Pune în continuare ceai!», i-a răspuns maestrul. Și, evident, că a început să se verse paharul. Și ucenicul a zis: «Maestre, nu mai am unde să pun, e plin aici!». Și atunci, maestrul i-a răspuns: «Vezi? Întâi trebuie vărsat paharul și apoi trebuie umplut cu ceai. Așa ești tu: crezi că le știi pe toate și eu nu mai am unde să-ți pun informații!».
„Niște indivizi care au obținut rezultate foarte bune la proba teoretică, s-au dovedit foarte slabi comunicatori”
Așa sunt și studenții la noi: vin doxă de carte, în speță doar niște buni memoratori, dar noi vrem să le găsim altceva. Noi vrem să găsim în ei omul care are și slăbiciuni, și vulnerabilități, dar, mai ales, pe cel care este în stare să și le recunoască.
Or, anul trecut aceasta a fost marea problemă: niște indivizi care au obținut rezultate foarte bune la proba teoretică, s-au dovedit foarte slabi comunicatori, nu aveau bun simț, se răsteau, erau arțăgoși, nu cunoșteau sistemul în care intră!
Din această cauză, eu cred că proba interviului este cea mai importantă, este capitală! După mine, aceasta ar trebui să dureze jumătate de zi, nu jumătate de oră cum este acum. Jumătate de zi, un om să fie interogat cu privire la tot: ce a făcut, ce are de făcut, cum vede viața, cum vede lumea.
„Ei încă vânează pokemoni și dincolo trebuie să statueze asupra destinelor umane”
Și aici avem probabil o mare problemă cu candidații care sunt suficient de tineri – prea tineri poate, după cum ar spune unii dintre colegii mei – și nu înțeleg viața. Ei încă vânează pokemoni și dincolo trebuie să statueze asupra destinelor umane.
Deci, avem nevoie de oameni bine ancorați în realitate. Ei încă trăiesc în mediul virtual – foarte mulți dintre ei. Cred că dacă ai internet poți să critici judecători, procurori, să-ți dai cu părerea despre oamenii politici, să-ți pui poze în bikini… Ca după aceea să aibă pretenția să fie buni magistrați”, consideră membrul CSM.
„Despre spiritul legilor” și „Contractul social” – „bibliografie obligatorie” pentru INM
Întrebat dacă a fost „agresat” cu solicitări despre examenul din toamnă, judecătorul a ținut să ne explice că, spre deosebire de ceilalți ani, anul acesta întrebările nu s-au mai referit la ce cărți să folosească pentru a învăța, ci dimpotrivă: „Spre deosebire de ceilalți ani, în care întrebau după ce cărți să învețe, anul acesta au cerut să le dau o listă cu cărți ale filosofilor, gânditorilor. Am zis că nu va avea niciun rezultat dacă le dau o listă cu 10 autori pe care orice intelectual, sau pretins intelectual, ar trebui să le cunoască, așa că le-am dat dat numai două cărți și le-am zis: «Uite, vă dau două! Voi citiți-le pe acestea și după aia vă mai dau două și așa mai departe».
Vreau să vă spun că din aproape 20.000 de oameni câți sunt pe grupul de Facebook, Admitere INM, vreo 10 -12 mi-au scris în privat că vor cărțile astea. După ce le-am dat cele două cărți, niciunul nu a mai revenit”, a susținut Danileț, ușor amuzat.
Curiozitatea ne-a împins să insistăm pentru a afla și noi care ar fi primele două recomandări pe care un membru în Comisia de examen pentru admiterea la INM le-ar avea pentru viitori magistrați ai țării. Nu mare ne-a fost mirarea să aflăm că „Despre spiritul legilor” a lui Montesquieu și „Contractul social”, de Jean Jacques Rousseau sunt un început promițător și extrem de eficient.
Filed under: admitere — Cristi Danilet @ 12:12 AM
Tags: admitere, Danilet, grile
A apărut ediţia de anul acesta a colecţiei de grile pentru pregătirea în vederea susţinerii concursului de admitere la INM şi a celui de admitere directă în magistratură, cu privire la partea de penal din prima probă, de verificare a cunoştinţelor juridice.
Este vorba despre o carte concepută potrivit tematicii şi bibliografiei aprobate de CSM pentru acest an. Au fost avute în vedere ultimele modificări aduse legislaţiei penale prin OUG nr. 18 din 2016. Au fost adăugate toate deciziile CCR şi hotărârile ICCJ solicitate concurenţilor. AU fost revăzute grilele din anii trecuţi şi s-au adăugat 200 de noi grile, concepute după modelul celor cerute la concurs.
Admitere justitie 2016: s-a dat startul
Filed under: admitere,CSM — Cristi Danilet @ 1:25 PM
Tags: admitere, INM
UPDATE, 5 iul 2016: S-a publicat anunţul de organizare cu privire la admitere INM şi la admitere în magistratură.
Plenul CSM a decis în data de 28 iunie 2016 organizarea în acest an a două concursuri simultan: admitere la INM şi admitere în magistratură (pct. 7 şi pct. 8 al ordinii de zi).
Anunţul de concurs va fi publicat în aceste zile, până pe 5 iulie, când începe înscrierea.
La INM sunt disponibile 200 de locuri pentru auditorii de justiţie (130 grupa de judecători, 70 grupa de procurori). Absolvenţii facultăţilor de drept care susţin licenţa în perioada de înscriere sau ulterior perioadei stabilită pentru depunerea cererilor de înscriere la concursul de admitere la INM, vor putea să depună adeverinţa de licenţă până la data de 10 august 2016. Regulamentul de admitere este AICI.
Pentru admiterea în magistratură sunt scoase la concurs 143 de posturi, dintre care 85 la instanţele şi 58 la parchetele indicate în pct 8, subpct II.b al al ordinii de zi. Regulamentul de admitere este AICI.
Probele se vor susţine în datele: proba de verificare a cunoştinţelor juridice în data de 4 septembrie 2016, proba de verificare a raţionamentului logic pe 18 septembrie, susţinerea interviului 3 octombrie -11 noiembrie (pentru admitere la INM) şi 12 octombrie – 25 octombrie (pentru recrutare directă).
Taxa de înscriere la concurs: 450 lei. Nu se poate susţine decât unul dintre cele două concursuri.
Tematica şi blibliografia este disponibilă AICI. Codurile actualizate la zi pot fi accesate pe site-ul ADMITEREJUSTITIE.
Sfatul meu: modul de organizare şi desfăşurare a probelor de concurs, modul de întocmire a dosarului, de corectare a lucrărilor, de contestare, regulile de cazare în timpul şi după concurs, repartiţie, date despre salariile auditorilor de justiţie, decontarea chiriei şi evoluţia în cariera de magistrat sunt descrise în acest GHID. Modul de desfăşurare a probei interviului, maxime primite anii trecuţi, speţe de deontologie şi instrumentele naţionale şi internaţionale necesare a fi cunoscute sunt disponibile în acest GHID. Pentru cei interesaţi: în aceste zile finalizez o culegere de întrebări grile în materie penală.
Filed under: admitere — Cristi Danilet @ 9:59 AM
Tags: admitere, Danilet
A apărut ediţia de anul acesta a ghidului pentru pregătirea în vederea susţinerii concursului de admitere la INM sau a celui de admitere directă în magistratură, cu privire la proba a treia.
Este vorba despre o carte utilă celor care vor să devină judecători şi procurori. Ediţia din acest an cuprinde noi sfaturi pentru a vă pregăti în vederea prezentării în faţa comisiei de interviu, după ce aţi trecut de probele anterioare – proba de cunoştinţe juridice şi proba de raţionament logic. De asemenea, cuprinde standarde legislative noi, naţionale şi internaţionale, pe care trebuie să le cunoaşteţi dacă vreţi să înţelegeţi specificul activităţii judiciare.
Filed under: admitere — Cristi Danilet @ 11:02 AM
Admitere INM 2016 – tematica propusa
Filed under: 0. NOUTATI,admitere — Cristi Danilet @ 5:57 PM
În urma unei întâlniri între conducerea INM si reprezentanti ai facultaţilor de drept din ţară, s-a propus tematica şi bibliografia pentru concursurile de admitere la INM şi în magistratură din vara anului 2016.
Acestea se regăsesc mai jos:
Minuta intalnirii cu reprezentantii facultatilor de drept – 19.02.2016
Proiect tematica si bibliografie admitere INM 2016 – DC si DPC
Proiect tematica si bibliografie admitere INM 2016 – DP si DPP
Aceste propuneri urmează a fi discutate în CSM şi apoi aprobate cu sau fără modificări. Forma finală va fi cunoscută cel mai târziu la data anunţării concursurilor, adică cu 60 zile înainte de susţinerea primei probe.
Concursuri justitie 2016
Filed under: 0. NOUTATI,admitere,concurs sefie — Cristi Danilet @ 11:40 AM
Tags: admitere, concurs
Plenul CSM a aprobat în data de 8 dec.2015 un calendar estimativ al celor nouă concursuri şi examene pe care le organizam în anul 2016. Acestea vor fi următoarele:
– promovare la ICCJ: ianuarie-mai 2016;
– promovare în funcție de execuție magistrați: martie-aprilie 2016 (efectivă; pe loc, numai sub condiţia asigurării finanţării);
– numire în funcții de conducere magistrați: aprilie-iunie 2016 şi septembrie-decembrie 2016;
– admitere la SNG: martie-mai 2016;
– admitere la INM: august-septembrie 2016 (între 100-140 locuri, în funcţie de promovări);
– admitere în magistratură: august-septembrie 2016 (nu se poate aproxima numărul, este în funcţie de promovări şi transferuri);
– capacitate magistrați stagiari: octombrie-noiembrie 2016;
– ocuparea posturilor vacante de magistrat-asistent la ICCJ: septembrie-noiembrie 2016
Deficienţe în pregătirea candidaţilor pentru magistratură
Filed under: 0. NOUTATI,admitere — Cristi Danilet @ 5:20 PM
Tags: admitere, educatie, INM
În şedinţa Plenul CSM de astăzi am validat concursul de admitere la INM desfăşurat în această vară. Cea mai discutată – dar nu şi discutabilă, zic eu – probă a fost cea a interviului. Membrii comisiilor în faţa cărora s-a susţinut această probă au formulat în scris un punct de vedere pe care, cu acordul lor, am ales să îl dau publicităţii.
Susţinerile constituie o atenţionare foarte serioasă asupra stadiului educaţiei unor tineri şi a calităţii învăţământului românesc – desigur, ne referim la tinerii candidaţi la concursul de admitere la INM sau la admiterea directă în magistratură, care este probabil cel mai greu şi mai serios concurs desfăşurat în România pentru o instituţie publică. Din păcate, extrem de rar s-au asumat astfel de poziţii publice de către cei implicaţi – acum îmi amintesc doar două: raportul din 2006 al asociaţiei SoJust din care am făcut parte, precum şi interviul din 2011 dat de fostul decan al Universităţii de Vest, Radu Motica.
Precizez că acest punct de vedere din partea membrilor comisiei se referă strict la constatările cu privire la candidaţii trecuţi de primele două probe. Pentru cei interesaţi sau cei nefamiliarizaţi cu admiterea în justiţie am alcătuit un site special. Oricum, menţionez şi în prezenta postare că aceasta presupune trei probe de bază (examinarea cunoştinţelor juridice, verificarea raţionamentului logic, interviul) şi trei verificări ulterioare (buna reputaţie, examinarea medicală, examinare psihologică). Potrivit regulamentului ajung să susţină interviul un număr dublu de candidaţi decât numărul locurilor scoase la concurs, candidaţi consideraţi suficient de deştepţi (au trecut de proba întâi) şi de inteligenţi (au trecut şi de proba a doua). Din păcate, unii nu au anumite cunoştinţe extra-juridice sau abilităţi absolut necesare pentru a îndeplini funcţia de judecător sau procuror.
În cadrul probei interviului se examinează trei aspecte: motivaţia, aptitudini specifice profesiei de magistrat (comunicarea, gândirea autonomă, cooperarea, înţelegerea realităţii sociale, folosirea corectă a limbii române), elemente de etică specifică persoanei (identificarea dilemei etice, identificarea opţiunilor, analiza valorii acestora alegerea justificată a variantei optime a acţiunii umane, implicarea subiectului în argumentarea alternativelor).
Comisia prin faţa căreia anul acesta s-au perindat sute de candidaţi a ajuns la anumite concluzii cu privire la candidaţi şi cu privire la măsuri necesare pentru îmbunătăţirea concursurilor următoare. Iată câteva constatări:
din cei 3297 de candidaţi la INM, 285 candidaţi au reuşit la probele anterioare, iar dintre aceştia 217 au trecut de proba interviului, astfel că în final au fost selectaţi primii 140 în ordinea mediilor;
dintre cei respinşi 29 se situau pe primele 150 locuri, iar 39 în ultimele 135 locuri după parcurgerea primelor două probe;
unii candidaţi au un nivel redus de instruire educaţională, de cultură generală, lipsă de orizont şi de repere culturale, profesionale, morale;
unii se exprimă cu dificultate accentuată, comit erori gramaticale şi de comunicare, sunt inabili de a purta un dialog, nu au proprietatea termenilor folosiţi;
unii au demonstrat o incapacitate de a înţelege problemele şi realităţile sociale;
unii învaţă grile sau învaţă mecanic coduri;
unii au anumite activităţi, dar nu dobândesc experienţa cuvenită în exercitarea acestora;
unora le lipseşte gândirea logică, alţii simulează abilităţi, deprinderi sau calităţi inexistente.
Întreg materialul poate fi accesat AICI. Sper să fie luat în considerare de către facultăţile de Drept pentru îmbunătăţirea curriculei – materii precum logica juridică, psihologia judiciară, etică juridică, filozofie juridică, sociologie juridică sunt absolut necesare pentru un practician în drept, dar ele sunt aproape ignorate în ziua de azi. Sper să fie luat în considerare de către candidaţi care să îşi asume un anumit nivel de pregătire care trebuie îmbunătăţit. Şi mai sper ca cei care nu iau acest concurs să aibă verticalitate şi să conteste doar în mod legal rezultatele, fără a ataca personal membrii comisiilor de admitere, de organizare, membrii CSM sau candidaţii reuşiţi.
În zilele următoare, pe baza observaţiilor comisiilor, a constatărilor personale şi a sugestiilor formulate de unii dintre candidaţii din acest an pe grupul de discuţii de pe Facebook intitulat „Admitere INM”
Reactie la pozitia unui concurent la admiterea INM, respins la proba interviului
Filed under: admitere — Cristi Danilet @ 2:05 PM
Sunt uimit de reacţia unui candidat la admiterea la INM care nu acceptă faptul că o comisie de specialişti i-a spus că anul acesta nu se încadrează în profilul magistratului şi care a înţeles să atace în mod public candidaţi, organizatori, comisii. După cinci ani de zile în care, pe timpul şi pe resursele mele inclusiv financiare, am ţinut la curent absolvenţii de drept cu privire la modalitatea de admitere la INM pe blogul propriu şi pe Facebook, în care am conceput un site special pentru ei http://www.admiterejustitie.ro şi în care am susţinut corectitudinea acestui concurs şi am încurajat tinerii să se înscrie, simt nevoia să adopt o poziţie publică:
Reacţia respectivului candidat este dovada că sunt persoane care se prezintă la concurs dar care nu cunosc regulamentul de admitere şi atribuţiile membrilor CSM – care nu sunt implicaţi în desfăşurarea concursului – deşi aceste persoane vor să devină cei care mâine vor aplica legea; care nu prea ştiu rostul interviului de verificare a motivaţiei, cunoştinţelor generale, cunoaşterii limbii române şi eticii, deşi aceste persoane vor să se dedice în viitor unei activităţi pentru societate; care nu înţeleg că într-un concurs de acest gen, cu 3300 de candidaţi pe 140 locuri, nemulţumirile sunt fireşti dar, pentru a avea o finalitate, ele se exprimă doar în cadrul legal, deşi aceste persoane sunt dintre cele care numai într-un astfel de cadru vor soluţiona, poate cândva, conflicte; şi care nu acceptă că persoanele admise la un concurs atât de dificil trebuie respectaţi, nicidecum jigniţi sau ridiculizaţi pentru această reuşită, deşi contestatarii au pretenţia de a milita cândva pentru protejarea drepturile omului.
Cred că trebuie să fim de-a dreptul îngrijoraţi să vedem că unii licenţiaţi în drept cred că vor putea fi buni judecători doar pentru că ştiu să reproducă coduri şi manuale şi să îmbulineze cerculeţe la testele-grilă, neacceptând că judecătorul este mai mult decât atât, adică un om care va influenţa destinele celor care pentru decenii întregi se vor prezenta în faţa sa. Mi se pare inadmisibil ca unii licențiați în drept să nu aibă un minim de cunoştinţe generale pe care ar fi trebuit să le dobândească cel mai târziu în clasa a XII-a şi în anul întâi de facultate. Pentru mine este halucinant să văd absolvenţi de drept care nu ştiu lucruri banale precum faptul că într-o democraţie constituţională voinţa majorităţii populaţiei nu poate încălca Constituţia şi legile ţării, ori că interesul general sau public este altceva decât interesul fiecăruia din public. Mi se pare inadmisibil ca într-o reacţie publică şi chiar pe forumurile virtuale de discuţii să nu ştii să scrii corect gramatical, dar să ai pretenţia că vei putea scrie hotârâri şi rechizitorii. Mi se pare revoltător ca o persoană care doreşte să devină un apărător al drepturile omului să nu le respecte el însuşi, insultând colegi şi dezvăluind terţilor corespondenţa care nu le este destinată. Mi se pare de neconceput să denigrezi instituţii publice şi să insulţi magistraţi sau colegi concurenţi, făcând astfel dovada cel puţin a unor carenţe de educaţie.
În concluzie, dincolo de dezamăgirea pe care o simt în faţa unei astfel de reacţii care nu are a face cu vreo contestaţie raţională (de la soluţionarea căreia, ca membru CSM, mă voi abţine dacă va ajunge în faţa mea), sper un lucru şi sunt mulţumit cu un altul. Sper că tineril din ziua de azi sunt în majoritatea lor altfel decât respectiva persoană. Şi sunt totuşi mulţumit de reacţia persoanei respective care, atât mie cât şi celorlalţi care citesc elucubraţiile respective, ne formează convingerea că membrii comisiei de interviu nu s-au înşelat.
Ar trebui să dezbatem la modul cel mai serios chestiuni precum „ce tip de oameni formează şcoala românească?” şi „ce tip de magistraţi ne dorim?” Personal, ştiu un lucru: nu mi-aş dori un coleg care să fie tobă de carte, dar să fie lipsit de caracter.
PS: Pentru cei care nu ştiu: admiterea la INM presupune 3 probe de bază (test-grilă cunoştinţe juridice, test-grilă raţionament logic, interviu) şi 3 verificări (verificare medicală, examinare psihologică, verificarea bunei reputaţii). Interviul se susţine după o anumită metodologie, de către cei care au trecut primele două probe, în faţa unei comisii alcătuite dintr-un judecător, procuror, pedagog, profesor, psiholog; cei care susţin interviul sunt un număr dublu faţă de locurile vacante.
Admitere justitie 2015 – carti pe care le recomand
Filed under: admitere — Cristi Danilet @ 8:50 AM
Tags: admitere, INM, magistratura
http://www.beckshop.ro/concurs_de_admitere_la_inm_si_magistratura_2015_proba_3_interviul_etica_si_deontologie_judiciara-p6939.html

References: CSM 
 CSM 
 CSM 
 CSM 
 CCR 
 ICCJ 
 CSM 
 CSM 
 CSM 
 CSM 
 CSM 
 CSM